[image: C:\Users\Lampros_Rodis\Desktop\ΔΕΛΤΙΑ ΤΥΠΟΥ 2020\logo pste gr.jpg]
ΔΕΛΤΙΟ ΤΥΠΟΥ
[image: ]

Γραφείο Περιφερειάρχη

							      Λαμία, 19 Φεβρουαρίου 2026

ΑΠΟ ΤΗΝ ΠΕΡΙΦΕΡΕΙΑ ΣΤΕΡΕΑΣ ΕΛΛΑΔΑΣ ΜΕΣΩ ΤΗΣ ΔΟΜΗΣ «ΓΕΦΥΡΑ»
Ολοκληρώθηκε η δράση «σπουδά…ΖΩ!»
με 160 ωφελούμενους φοιτητές

Η Περιφέρεια Στερεάς Ελλάδας, μέσω της δομής «Γέφυρα», ολοκλήρωσε για ακόμη μια χρονιά τη δράση «σπουδά…ΖΩ!», με στόχο την υποστήριξη οικονομικά ευάλωτων οικογενειών και
ειδικότερα των πρωτοετών φοιτητών και φοιτητριών κατά την έναρξη της ακαδημαϊκής τους πορείας για το έτος 2025 – 2026.

Η δράση απευθύνθηκε σε προπτυχιακούς φοιτητές που πέτυχαν την εισαγωγή τους στην τριτοβάθμια εκπαίδευση και προέρχονται από οικογένειες με εισόδημα κάτω από το όριο φτώχειας, σύμφωνα με τα οριζόμενα εισοδηματικά και κοινωνικά κριτήρια. Ιδιαίτερη μέριμνα υπήρξε και για περιπτώσεις απροστάτευτων τέκνων που πληρούσαν τις προϋποθέσεις συμμετοχής. 

Η διαδικασία υποβολής αιτήσεων πραγματοποιήθηκε εντός του προκαθορισμένου χρονικού διαστήματος και συγκεκριμένα από 5/12/2025 έως και την 21/12/2025, με σαφή καθορισμό δικαιολογητικών και αντικειμενικό σύστημα αξιολόγησης, διασφαλίζοντας τη διαφάνεια και την ίση μεταχείριση των υποψηφίων.

Στο πλαίσιο της δράσης, χορηγήθηκε σε κάθε ωφελούμενο ατομική κάρτα σίτισης αξίας 300 ευρώ για την κάλυψη βασικών αναγκών διατροφής κατά το πρώτο και ιδιαίτερα απαιτητικό διάστημα της φοιτητικής ζωής. Η συνολική χρηματοδότηση της δράσης ανήλθε στο ποσό των 49.101,12 ευρώ, μέσω ευγενικής χορηγίας της ΙΟΝ Α.Ε. Βιομηχανίας & Εμπορίου Κακάο και Σοκολάτας.

Με βάση το συνολικό διαθέσιμο ποσό και το ύψος της ατομικής ενίσχυσης, η δράση
κάλυψε 160 ωφελούμενους φοιτητές και φοιτήτριες της Περιφέρειας Στερεάς
Ελλάδας. Η ανταπόκριση των ενδιαφερόμενων υπήρξε σημαντική, επιβεβαιώνοντας την αναγκαιότητα συνέχισης της συγκεκριμένης πρωτοβουλίας. 

Με αφορμή την ολοκλήρωση της δράσης, ο Περιφερειάρχης Στερεάς Ελλάδας Φάνης Σπανός δήλωσε: «Επαναλάβαμε και φέτος τη δράση “σπουδά…ΖΩ!” για να ανακουφίσουμε -κατά το δυνατόν- τις οικογένειες νέων φοιτητών από την Στερεά Ελλάδα και για να μπορέσουν οι νέοι μας να ξεκινήσουν τη φοιτητική τους ζωή με λιγότερες έγνοιες! Σύμμαχος σε αυτήν την προσπάθεια ήταν -για πρώτη φορά- η “ΙΟΝ”, δίνοντας το καλό παράδειγμα και αναδεικνύοντας τη σημασία της συνέργειας δημόσιου και ιδιωτικού τομέα σε παρεμβάσεις κοινωνικού χαρακτήρα!»

Ο Εντεταλμένος Περιφερειακός Σύμβουλος Κοινωνικής Μέριμνας Ευάγγελος I. Χαϊνάς, τόνισε: «Η Περιφέρεια Στερεάς Ελλάδας μέσα από τη δράση αυτή στηρίζει έμπρακτα στα πρώτα βήματά τους, 160 πρωτοετείς φοιτητές και φοιτήτριες που προέρχονται από διάφορα μέρη της Στερεάς Ελλάδας. Τους ευχόμαστε καλές σπουδές και να πραγματοποιηθούν τα όνειρα και οι στόχοι τους».

